**World Slavery Tour** oli brittiläisen heavy metal -yhtye Iron Maidenin vuosina 1984–1985 järjestämä kiertue, joka pohjautui yhtyeen vuoden 1984 studioalbumiin *Powerslave*. Kiertue käynnistyi vuoden 1984 elokuussa Puolasta ja päättyi vuoden 1985 heinäkuussa Kaliforniaan, ja se kattoi yhteensä 187 konserttia 24 eri maassa. Se on yhä yhtyeen uran kaikkien aikojen pisin kiertue, ja kestonsa vuoksi sitä on pidetty myös yhtyeen kiertueista kunnianhimoisimpana.

Iron Maidenin uran kannalta World Slavery Tour oli hyvin merkittävä kiertue. Yhtye alkoi kiinnittää yhä enemmän huomiota konserttiensa visuaalisuuteen ja lavasteisiin, jotka World Slavery Tourilla mukailivat tuoreen *Powerslave*-albumin egyptiläistä teemaa. Lavasteisiin lukeutui muun muassa sarkofageja ja näyttävää pyrotekniikkaa, sekä kymmenen metrin mittaiseksi muumioksi puettu yhtyeen maskotti Eddie the Head. Osa kiertueen rekvisiitasta on esillä Portugalissa sijaitsevassa Iron Maiden -teemaisessa Eddie’s Bar -pubissa. Iron Maidenin vuosina 2008–2009 järjestämä kiertue Somewhere Back in Time World Tour mukaili lavasteiltaan ja kappalevalinnoiltaan pitkälti World Slavery Touria, jota muun muassa yhtyeen basisti Steve Harris on pitänyt Iron Maidenin "uran parhaana lavashow’na".

World Slavery Tourin aikana Iron Maiden konsertoi ensimmäisen kerran urallaan Etelä-Amerikassa, jossa se esiintyi muun muassa Rio de Janeirossa Rock in Rio -festivaalin toisena pääesiintyjänä 300 000 katsojan yleisölle. Kiertueen ensimmäinen konsertti Puolassa oli myös historiallinen, sillä Iron Maidenista tuli ensimmäinen länsimainen yhtye, joka esiintyi täydellä kalustolla ja lavarekvisiitalla itäblokin maassa. Itä-Euroopan konserteista taltioitiin videotallenne *Behind the Iron Curtain*. Yhtye myös äänitti kiertueella uransa ensimmäisen täysimittaisen livealbumin *Live After Death*, sekä samannimisen konserttivideon. Suomessa World Slavery Tour poikkesi vuoden 1984 marraskuussa, jolloin Iron Maiden konsertoi Helsingin jäähallissa.

Kokoonpano
----------

* Bruce Dickinson – laulu, rytmikitara kappaleessa "Revelations"
* Steve Harris – basso, taustalaulu
* Adrian Smith – soolo- ja rytmikitara, taustalaulu
* Dave Murray – soolo- ja rytmikitara
* Nicko McBrain – rummut

Lämmittelyesiintyjät
--------------------

World Slavery Tourin aikana Iron Maidenin lämmittelijöinä esiintyivät Accept, Twisted Sister, Mötley Crüe, Queensrÿche, Ratt, Quiet Riot, Rock Goddess, Warrior, Paul Samson’s Empire, Why on Earth, Bad News, Waysted, Warriors, Pokolgép, P-Box, Boss ja Mama’s Boys.

Settilista
----------

1. Intro: Churchill’s Speech
2. "Aces High" (albumilta *Powerslave*)
3. "2 Minutes to Midnight" (albumilta *Powerslave*)
4. "The Trooper" (albumilta *Piece of Mind*)
5. "Revelations" (albumilta *Piece of Mind*)
6. "Flight of Icarus" (albumilta *Piece of Mind*)
7. "Rime of the Ancient Mariner" (albumilta *Powerslave*)
8. "Powerslave" (albumilta *Powerslave*)
9. "The Number of the Beast" (albumilta *The Number of the Beast*)
10. "Hallowed Be Thy Name" (albumilta *The Number of the Beast*)
11. "Iron Maiden" (albumilta *Iron Maiden*)
12. "Run to the Hills" (albumilta *The Number of the Beast*)
13. "Running Free" (albumilta *Iron Maiden*)
14. "Sanctuary" (albumilta *Iron Maiden*)

Lisäksi joissain konserteissa yhtyeen settilistassa oli mukana myös yksi tai useampi kappale seuraavista: 

* "Children of the Damned" (albumilta *The Number of the Beast*)
* "Die with Your Boots On" (albumilta *Piece of Mind*)
* "Wrathchild" (albumilta *Killers*)
* "Murders in the Rue Morgue" (albumilta *Killers*)
* "Phantom of the Opera" (albumilta *Iron Maiden*)

*Powerslave*-albumin kappale "Losfer Words (Big ’Orra)" ja *The Number of the Beast* -albumin kappale "22 Acacia Avenue" olivat mukana settilistassa muutamissa kiertueen Euroopan-osion konserteissa. Kitaristi Dave Murray soitti kiertueen aikana toisinaan kitarasoolon kappaleen "Powerslave" jälkeen.

Lähteet
-------

1. ↑  World Slavery Tour – 1984 *ironmaiden.com*. Iron Maidenin verkkosivusto. Viitattu 14.6.2017. (englanniksi)
2. 1 2 3 4 5 6 7  Siltanen, Vesa: 30 vuotta sitten – Iron Maiden: *Live After Death* *soundi.fi*.  14.10.2015. Soundi. Viitattu 12.6.2017.
3. ↑  World Slavery Tour 1984-1985 – Commentary *ironmaidencommentary.com*. The Iron Maiden Commentary. Viitattu 14.4.2013. (englanniksi)

Aiheesta muualla
----------------

* Kiertueohjelma (Arkistoitu – Internet Archive)